Απόφαση του Συμβουλίου

της 15ης Ιουλίου 2003

με την οποία εξουσιοδοτείται η Γερμανία να συνάψει με την Ελβετία συμφωνία που περιέχει διατάξεις παρέκκλισης από τα άρθρα 2 και 3 της οδηγίας 77/388/ΕΟΚ περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών

(2003/544/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση(1), και ιδίως το άρθρο 30,

την πρόταση της Επιτροπής,

Εκτιμώντας τα ακόλουθα:

(1) Με επιστολή που παραλήφθηκε από τη γενική γραμματεία της Επιτροπής στις 13 Δεκεμβρίου 2002, η Γερμανία ζήτησε την άδεια να συνάψει με την Ελβετία συμφωνία σχετικά με την κατασκευή και τη συντήρηση συνοριακής γέφυρας επί του Ρήνου μεταξύ Rheinfelden (Bade-Wurtemberg, Γερμανία) και Rheinfelden (Aargau, Ελβετία) που θα χρησιμεύσει ως οδός πρόσβασης, εκατέρωθεν, στον γερμανικό αυτοκινητόδρομο Α 861 και στην ελβετική εθνική οδό Ν 3.

(2) Τα λοιπά κράτη μέλη ενημερώθηκαν σχετικά με την αίτηση της Γερμανίας με την από 4 Φεβρουαρίου 2003 επιστολή.

(3) Η συμφωνία θα περιέχει διατάξεις σχετικά με τον ΦΠΑ οι οποίες παρεκκλίνουν από το άρθρο 2 παράγραφοι 2 και 3 της έκτης οδηγίας 77/388/ΕΟΚ για τον ΦΠΑ όσον αφορά, αφενός, τις παραδόσεις αγαθών και τις παροχές υπηρεσιών που συνδέονται με την κατασκευή και τη συντήρηση της συνοριακής γέφυρας και, αφετέρου, τις εισαγωγές αγαθών που χρησιμοποιούνται για την κατασκευή ή τη συντήρηση της εν λόγω γέφυρας.

(4) Εάν δεν χορηγηθούν οι παρεκκλίσεις από την έκτη οδηγία 77/388/ΕΟΚ για τον ΦΠΑ, οι εργασίες κατασκευής και συντήρησης που εκτελούνται επί της γερμανικής επικράτειας θα υπόκεινται σε ΦΠΑ στη Γερμανία, ενώ οι εργασίες που εκτελούνται επί της ελβετικής επικράτειας δεν θα εμπίπτουν στο πεδίο εφαρμογής της έκτης οδηγίας ΦΠΑ. Εξάλλου, οι εισαγωγές, από την Ελβετία στη Γερμανία, αγαθών που χρησιμοποιούνται για την κατασκευή και τη συντήρηση της συνοριακής γέφυρας υπόκεινται σε ΦΠΑ στη Γερμανία.

(5) Η εφαρμογή των συνήθων κανόνων θα είχε δαπανηρές φορολογικές συνέπειες για τους εργολάβους που ευθύνονται για την εκτέλεση του έργου.

(6) Η παρούσα παρέκκλιση προστίθεται να απλουστεύσει την είσπραξη του φόρου που επιβάλλεται στις εργασίες κατασκευής και συντήρησης της συγκεκριμένης γέφυρας.

(7) Η παρέκκλιση θα έχει περιορισμένες, αλλά θετικές, επιπτώσεις στους ιδίους πόρους της Κοινότητας που προέρχονται από τον ΦΠΑ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Γερμανία εξουσιοδοτείται να συνάψει με την Ελβετία συμφωνία που περιέχει διατάξεις παρέκκλισης από την έκτη οδηγία 77/388/ΕΟΚ για τον ΦΠΑ και καλύπτει την κατασκευή και τη συντήρηση μιας συνοριακής γέφυρας επί του Ρήνου μεταξύ Rheinfelden (Bade-Wurtemberg, Γερμανία) και Rheinfelden (Aargau, Ελβετία). Η γέφυρα θα χρησιμεύσει ως οδός πρόσβασης, εκατέρωθεν, στον γερμανικό αυτοκινητόδρομο Α 861 και στην ελβετική εθνική οδό Ν 3.

Οι φορολογικές διατάξεις παρέκκλισης που προβλέπει η συμφωνία περιέχοντα στα άρθρα 2 και 3.

Άρθρο 2

Κατά παρέκκλιση από το άρθρο 3 της έκτης οδηγίας 77/388/ΕΟΚ για τον ΦΠΑ, το εργοτάξιο για την κατασκευή της συνοριακής γέφυρας που αναφέρεται στο άρθρο 1 καθώς και η ίδια η γέφυρα, μετά την ολοκλήρωσή της, εφόσον βρίσκονται στην επικράτεια της Ελβετίας, θεωρούνται ότι αποτελούν τμήμα της επικράτειας της Γερμανίας όσον αφορά τις παραδόσεις αγαθών και τις παροχές υπηρεσιών που συνδέονται με την κατασκευή και τη συντήρηση της συνοριακής γέφυρας.

Άρθρο 3

Κατά παρέκκλιση από το άρθρο 2 παράγραφος 2 της έκτης οδηγίας 77/388/ΕΟΚ για τον ΦΠΑ, η εισαγωγή αγαθών, από την Ελβετία στη Γερμανία, δεν υπόκειται στον φόρο προστιθέμενης αξίας, εφόσον τα αγαθά αυτά χρησιμοποιούνται για την κατασκευή και τη συντήρηση της γέφυρας που αναφέρεται στο άρθρο 1. Ωστόσο, η παρέκκλιση αυτή δεν ισχύει για τις εισαγωγές αγαθών που πραγματοποιούνται, για τον ίδιο σκοπό, από δημόσια υπηρεσία.

Άρθρο 4

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 15 Ιουλίου 2003.

Για το Συμβούλιο

Ο Πρόεδρος

G. Tremonti

(1) EE L 145 της 13.6.1977, σ. 1· οδηγία όπως τροποποιήθηκε τελευταία από την οδηγία 2002/93/ΕΚ (ΕΕ L 331 της 7.12.2002, σ. 27 και διορθωτικό ΕΕ L 18 της 23.1.2003, σ. 55).